b'\n_START_ARTICLE_\nLumini\xc8\x9ba Cazacu\n_START_SECTION_\nBiografie\n_START_PARAGRAPH_\nLumini\xc8\x9ba Cazacu s-a n\xc4\x83scut la data de 14 martie 1940 \xc3\xaen ora\xc8\x99ul Bucure\xc8\x99ti. A absolvit Facultatea de Arte Plastice \xc8\x99i Institutul de Arte Frumoase, Sec\xc8\x9bia Muzeologie. A fost angajat\xc4\x83 apoi la Studioul "Animafilm"._NEWLINE_\xc3\x8en anul 1971, Lumini\xc8\x9ba Cazacu a ob\xc8\x9binut premiul Leul de argint la Festivalul de film de la Vene\xc8\x9bia pentru filmul de debut "Bun\xc4\x83 diminea\xc8\x9ba, Poveste", iar \xc3\xaen anul 1984, la Tomar (Portugalia), premiul special al juriului la Festivalul interna\xc8\x9bional de film pentru copii. De asemenea, a ob\xc8\x9binut \xc8\x99i numeroase premii na\xc8\x9bionale, printre care Premiul UCR pentru film de lungmetraj de anima\xc8\x9bie pentru "C\xc4\x83l\xc4\x83toriile lui Pin-Pin"._NEWLINE_Lumini\xc8\x9ba Cazacu a f\xc4\x83cut parte din diverse jurii \xc8\x99i a fost redactor la reviste pentru copii, revista "Mihaela" a lui Nell Cobar fiind una dintre ele. Ultima sa crea\xc8\x9bie, "Daruri", despre tinerii de la Revolu\xc8\x9bie, nu a fost niciodat\xc4\x83 difuzat\xc4\x83 c\xc4\x83tre public. Regizoarea Lumini\xc8\x9ba Cazacu a continuat s\xc4\x83 realizeze filme de anima\xc8\x9bie \xc8\x99i dup\xc4\x83 anul 1990, dar, din cauza condi\xc8\x9biilor economice ale anima\xc8\x9biei rom\xc3\xa2ne\xc8\x99ti, realiz\xc4\x83rile sale n-au mai ajuns pe ecrane \xc8\x99i la spectatori._NEWLINE_\xc3\x8en ultima perioad\xc4\x83, Lumini\xc8\x9ba Cazacu a realizat c\xc4\x83r\xc8\x9bi de colorat, a pictat \xc8\x99i a fost membr\xc4\x83 \xc3\xaen diverse jurii (printre care juriul Uniunii Cinea\xc8\x99tilor pentru documentar \xc8\x99i anima\xc8\x9bie).'